Tiyang têtiga wau sawêg ngêntosi kirang langkung satêngah jam, rencang ingkang dipun kèngkèn sampun wangsul kanthi ngirid Kadur bin Sadên. Kapala Arab wau lumêbêt ing kamaripun Tarsan sêmu gumun, dene Tarsan undang-undang ing wanci dalu makatên. Amila dèrèng ngantos mapan linggih, piyambakipun enggal-enggal pitakèn dhatêng Tarsan: Tuwan, panjênêngan animbali dhatêng kula ing wanci dalu makatên, mênggah prêlunipun ... dèrèng ngantos rampung anggènipun pitakèn, dumadakan piyambakipun sumêrêp juru dhangsah pawèstri ingkang ing kala punika linggih wontên ing sacakêtipun Tarsan. Bingahing manahipun kapala Arab wau tanpa upama. Juru dhangsah lajêng dipun rangkul sarwi wicantên makatên: Anakku wadon, têka samene parimirmaning Pangeran. Saking bingahipun, kapala Arab ingkang sampun sêpuh wau, ing kala punika ngantos andhawahakên êluh.